“Kɔ́bɔgɔ ai Áron ai bân fám bóé, ai bɔ́n bə́ Ísraɛ̂l bə́sə. Kadá bɔ̄ nâ: ebúg Ńtondôbə á dzī, édzí á ngāfála: 3É mod ósə yǎ ndá bod Ísraɛ̂l a ngábɔ naa, tɔ á ńkān étēde tɔ vóm m̀fə̄, a wé ńnōm nyag, ngə́ mān ńtómbá ngə́ kig ekə́lá 4təge tám sɔ́ ai dzɔ́, á sɔ̄ túnī Ńtondôbə ósū étɔbɔgɔ dzíé á bákad nyî á ténde bikóán, mod te a ngábūdán ai mə́kī á ngāsoe á sí bə́ ngāsǎl mod te ngab ai ayɔŋ díé. 5Ńdɔ̄ hḿ bɔ́n bə́ Ísraɛ̂l báyi kǎd sɔ́ və̄ fada ású Ńtondôbə mə́túnuŋa báyī nâ bâbɔ á ńkān bítá, bâyi kǎd və̄ Ńtondôbə mətúnuŋa mə́ édǐŋ. 6Fada a yi soě məkǐ álatâr Ǹtondôbə yǎ á nə̄ á mə́nyīī mə́ ébə̌m míńláŋ, ǎ ngátum avɔ́ŋ anə́ ḿbəmbə alabínda ású Ńtondôbə. 7Nálā báyǐ kīg fə bǎd və̄ bə̄yóm bíkə́lá mə̄túnuŋa yǎ bákad bɔ̌ ngobinda ai bɔ́, mvéndé kɔ̄m nyīlí ású dábán ai ású mvɔŋ dzabán. 8Wayǐ fə̄ bɔ́ kǎd nâ: É mod ósə yǎ ndá bod Ísraɛ̂l, tɔ ńnə́ŋ ásə a tɔá ai mína fǔfulu, ngə́ a túni m̀kpə́l éyə́m, tɔ̌ kig a və́ mə̄túnuŋa, 9təge kə ai mɔ́ á ḿbɛ̄ yā ébə̌m míńláŋ naa á zu túnī Ńtondôbə, mod tě á vaaban á zāŋ ayɔŋ díé. 10É mod ósə yǎ ndá bod Ísraɛ̂l tɔ ńnə́ŋ ósə a tɔá ai mína fǔfulu, áā yi dí məkǐ tɔ zǎ ákyaí, mayi kilǎn mod te asú dámā á nyɔ́l, ényɔ́ yǎ ā dí məkǐ, ńdɔ̄ fə mǎyī nyé kándan ai ayɔŋ díé. 11Amú ényǐŋ miǹson é nə̄ á məkǐ. Mə́kī mā, émɔ̄ mə ngávə́ mína ású yə̄ nâ mǐ kad mɔ́ túnī âlatâr á yób ású enyiŋ dzáán, ású məkǐ ḿmɔ̄ mákad soeban á sí ású yə̄ nâ bə́ bi enyiŋ. 12Asú tē mə̄ ngákad bɔ́n bə́ Ísraɛ̂l nâ: tə nâ mod m̀bɔ́g yǎ ábə̄ mína a dí məkǐ tɔ̌ kig ńnə́ŋ yǎ á tɔá ábə̄ mínā.